**Leif Waagstein** (født 16. oktober 1907 i Tórshavn, død 15. september 1996 samme sted) var en færøysk landsrettssakfører, forretningsmann og politiker (Ff.).

Liv og virke
------------

Han var sønn av lærer, organist og kunstmaler Joen Waagstein og hustru Elsebeth Susanne Dahl i Tórshavn. Han giftet seg første gang i 1933 med danske Fritze Kate Sigrid Guldborg, andre gang i 1951 med færøyske Anna Sofia Christiansen. Etter studentereksamen ved Sorø Akademi i 1925 og juridisk embedseksamen ved Københavns Universitet i 1931 vendte han tilbake til Færøyene, hvor han ble sakførerfullmektig hos Thorstein Petersen og senere landsrettssakfører.

Ved siden av sakførerforretningen var Waagstein fra 1935 direktør i rederiet Uvak. Han var også sakfører for handelshuset J.F. Kjølbro og for Tryggingarsambandið Føroyar. Etter den andre verdenskrig fikk Waagstein og Dánjal Niclasen i oppdrag å gjenreise et salgssamvirke for fiskeprodukter, som i 1948 ble etablert som Føroya Fiskasøla med Waagstein som styreformann. Waagstein var også sakfører for Sjóvinnubankin, hvor Thorstein Petersen var banksjef. I 1951 ble det avdekket av bankens regnskaper hadde blitt manipulert for å omgå bestemmelsene i bankloven om at en enkelt kreditors ansvar overfor banken ikke måtte overstige en viss andel av bankens reserver. I 1956 mistet Waagstein derfor sin sakførerbevilling for noen år, men fikk den tilbake.

Waagstein var medlem av kommunestyret i Tórshavn for Fólkaflokkurin 1945–1952. I mange år utgav han også partiorganet *Dagblaðið* for egen regning. Han var også aktiv i kirkelivet, blant annet som formann i menighetsrådet for Vesturkirkjan.

Waagstein ble i 1947 utnevnt til ridder av 1. klasse av St. Olavs Orden for sine fortjenester for Norges sak under krigen, i hjelpearbeidet for den norske marinen og handelsflåten. Han ble senere forfremmet til kommandør. I 1959 ble han utnevnt til norsk generalkonsul på Færøyene.

Referanser
----------

1. 1 2 3 4 5 6 7  Sundstein, Jógvan (24. september 1996). «Leif Waagstein farin». *Dimmalætting* **(færøysk)**: 2.
2. 1 2 3  Falk-Jensen, A. og Hjorth-Nielsen, H. (1957). «Waagstein, Leif». *Danske Jurister 1736–1936* (PDF) **(dansk)**. III. København: I kommisjon hos G.E.C. Gad. s. 274. CS1-vedlikehold: Flere navn: forfatterliste (link)
3. 1 2 3  «Dagens navn». *Aftenposten* (morgen utg.): 9. 15. oktober 1977.
4. ↑  Hansen, Jørn Astrup og Joensen, Jóan Pauli (2006). *Føroyar og bankarnir í 100 ár* (PDF) **(færøysk)**. Tórshavn: Føroya Banki. s. 41–54. ISBN 99918-3-205-X. Arkivert fra originalen (PDF) 26. juni 2015. CS1-vedlikehold: Flere navn: forfatterliste (link)
5. ↑  «Rekord i lovbrudd». *VG* **(norsk)**: 10. 21. juli 1954.
6. ↑  Hansen, Jørn Astrup og Joensen, Jóan Pauli (2006). *Føroyar og bankarnir í 100 ár* (PDF) **(færøysk)**. Tórshavn: Føroya Banki. s. 59–60. ISBN 99918-3-205-X. Arkivert fra originalen (PDF) 26. juni 2015. CS1-vedlikehold: Flere navn: forfatterliste (link)
7. ↑  *Býráðslimir í Tórshavn síðan 1909* **(færøysk)**. Tórshavnar kommuna. 2009. s. 31. Arkivert fra originalen 12. januar 2014.
8. ↑  Danielsen, Birgir (14. mai 1994). «Dagblaðið, vær vælkomið». *Dagblaðið* **(færøysk)**: 2.
9. ↑  *Dagbladet* **(norsk)**: 5. 24. oktober 1947.  Manglende eller tom `|tittel=` (hjelp)
10. ↑  «Statsråd». *Arbeiderbladet* **(norsk)**: 23. 31. oktober 1959.

Portal: Færøyene